《答贺中道灯夕见诒》
宋代·韩维

春风揭屋沙激窗，兀然孤坐如植杠。
酒昏雨眸涩不视，案上书策徒摐摐。
独待高篇恣哦咏，顿觉精锐还躯腔。
前时官家不禁夜，九衢艳艳烧明釭。
彩山插天众乐振，游人肩摩车毂撞。
君于此时守经籍，直欲行业纯不尨。
想初嘉句落纸际，笔下衮衮来长江。
我今散懒世味薄，惟于静者心为降。
江翁萧闲梅老淡，文字酬酢交予鏦。
恨无奇丽与斗角，日策疲马参其双。
能来相从不惮数，与子赋诗倾酒缸。

作者简介：韩维（1017年～1098年），字持国，开封雍丘（今河南杞县）人。韩亿子，与韩绛、韩缜等为兄弟。以父荫为官，父死后闭门不仕。仁宗时由欧阳修荐知太常礼院，不久出通判泾州。为淮阳郡王府记室参军。英宗即位，召为同修起居注，进知制诰、知通进银台司。神宗熙宁二年（1069年）迁翰林学士、知开封府。因与王安石议论不合，出知襄州，改许州，历河阳，复知许州。哲宗即位，召为门下侍郎，一年馀出知邓州，改汝州，以太子少傅致仕。绍圣二年（1095年）定为元祐党人，再次贬谪。元符元年卒，年八十二。有集三十卷，因曾封南阳郡公，定名为《南阳集》（《直斋书录解题》卷一七）。《宋史》卷三一五有传。